50 के हुए ओबामा, चुनाव प्रचार में कूदे  
चुनाव अभियान में उतर चुके ओबामा पार्टी के लिए धन जुटाने के लिए प्रभावशाली लोगों के आयोजनों में शिरकत कर रहे हैं।
अमेरिकी राष्ट्रपति बराक ओबामा गुरुवार को 50 साल के हो गए। पिछले सप्ताह देश का कर्ज कम करने के लिए विपक्षी रिपब्लिकन पार्टी से जोरदार लड़ाई लड़ने वाले ओबामा अगले साल राष्ट्रपति पद के लिए होने वाले चुनावों के लिए कमर कस चुके हैं।  चुनाव अभियान में उतर चुके ओबामा पार्टी के लिए धन जुटाने के लिए प्रभावशाली लोगों के आयोजनों में शिरकत तो कर ही रहे हैं ऐसे मौकों पर विपक्षी रिपब्लिकन पार्टी पर हमला बोलने से भी नहीं चूक रहे।  बुधवार रात अपने गृह शहर शिकागो के ऐतिहासिक आरागॉन के नृत्यभवन में धन जुटाने के लिए आयोजित एक समारोह में राष्ट्रपति ने कहा, "मैं उम्मीद करता हूं कि हम एक दूसरे को खुद को चोट पहुंचाने वाले प्रयास से बच सकते हैं जैसा कि हमने पिछले दो सप्ताहों में देखा है।"  उन्होंने कहा, "हमारे पास इन पक्षपातपूर्ण खेलों के लिए समय नहीं है। हमें करने के लिए बहुत ढेर सारे काम हैं। मैं उम्मीद करता हूं कि अगले कई सप्ताहों में कांग्रेस के कामकाज में वही चीज प्रमुखता से शामिल होगी जैसा कि अमेरिकी नागरिक चाहते हैं। कांग्रेस अर्थव्यवस्था का विकास सुनिश्चित करेगी।"  वर्ष 1961 के अगस्त में हवाई में जन्मे ओबामा ने कहा, "इससे फर्क नहीं पड़ता कि वाशिंगटन में मेरा सप्ताह कैसा रहा क्योंकि मैं जानता हूं कि मेरा आधार आप हैं।"  नृत्यभवन में लोगों को सम्बोधित करने से पहले ओबामा ने 1100 से अधिक घरों को एक वीडियो संदेश भेजा जबकि धन जुटाने वाले इसी तरह का कार्यक्रम आयोजित करने के लिए डेमोक्रेट पार्टी के शीर्ष प्रतिनिधि कई शहरों में रवाना हुए।  ह्वाइट हाउस के एक प्रवक्ता ने बताया कि अमेरिका की गिरती अर्थव्यवस्था पर अपना ध्यान दोबारा केंद्रित करने के लिए ओबामा 15 अगस्त से मिडवेस्ट का बस से दौरा करेंगे। प्रवक्ता ने हालांकि यह नहीं बताया कि वह किन शहरों में जाएंगे लेकिन माना जाता कि ओबामा उन शहरों का दौरा कर सकते हैं जहां उनकी पार्टी का जनाधार कम है।